ג'פרי הופמן

ג'פרי הופמן (באנגלית: Jeffrey Alan Hoffman; נולד ב-2 בנובמבר 1944, ברוקלין) הוא אסטרופיזיקאי ואסטרונאוט אמריקאי-יהודי אשר לקח חלק בתוכניות חלל וטס לחלל חמש פעמים. הוא האסטרונאוט היהודי הראשון בעולם (פרט לקוסמונאוט בוריס וולינוב).

קורות חיים
הופמן נולד בברוקלין למשפחה יהודית. אביו היה רופא, צאצא של מהגרים מהאימפריה הרוסית.

בשנת 1966 סיים תואר ראשון בהצטיינות יתרה באסטרונומיה במכללת אמרהסט בארצות הברית. הוא המשיך ללימודי דוקטורט באסטרופיזיקה אותם סיים באוניברסיטת הרווארד בשנת 1971. הוא התעניין בעיקר בחקר קרני גמא וקרני רנטגן בהקשר לאסטרונומיה. בשנים 1972–1975 הוא עשה פוסט-דוקטורט באוניברסיטת לסטר. בתקופה זו הוא היה מעורב בתכנון לוויין EXOSAT של סוכנות החלל האירופית. בשנים 1975–1978 עבד במרכז לחקר החלל במכון הטכנולוגי של מסצ'וסטס. בתקופה זו היה מעורב בתכנון של HEAO-1, טלסקופ חלל בתחום קרני גמא וקרני רנטגן.

בשנת 1988 סיים תואר שני בהנדסת חומרים מאוניברסיטת רייס בטקסס.

שירות בנאס"א
הופמן נבחר ליחידת אסטרונאוטים בינואר 1978. הוא היה בצוות משנה של מספר משימות חלל.

בשנת 1985 היה מומחה משימה בטיסת STS-51-D של מעבורת החלל דיסקברי (קרול בובקו היה מפקד צוות). במהלך טיסה זו ביצע פעילות חוץ רכבית ראשונה שנמשכה 3 שעות ו-6 דקות, במהלכה האסטרונאוטים ניסו לתקן את אחד הלוויינים ששוגרו ושהתקלקל, תוך שימוש במערכת קנדארם. במשימה זו שהה בחלל 6 ימים, 23 שעות ו-55 דקות.

ימין|220px|ממוזער|הופמן ודיורנס מעבירים שיעור ראשון מהחלל, במהלך טיסת STS-35 וגם העניבה הראשונה שנלבשה בחלל
הופמן שב לחלל בשנת 1990 במשימה STS-35 של מעבורת החלל קולומביה (ואנס בראנד היה מפקד צוות). המטרה העיקרית של המשימה היה תצפית על גרמי שמיים בעזרת ASTRO-1. בפרויקט זה הופמן היה מעורב החל משנת 1982. במהלך המשימה הופמן וסאם דיורנס העבירו שיעור מהחלל לכיתה. במשימה זו שהה בחלל 8 ימים, 23 שעות ו-5 דקות.

בשנת 1992 טס בפעם השלישית במשימה STS-46 על מעבורת החלל אטלנטיס (לורן שרייבר היה מפקד צוות). במשימה זו שהה בחלל 7 ימים, 23 שעות ו-15 דקות. במהלך המשימה שוחרר לווין Tethered Satellite System (TSS), פרויקט משותף עם סוכנות החלל האיטלקית. הופמן היה מעורב בפרויקט זה מ-1987.

ממוזער|220px|ימין||הופמן מתקן את טלסקופ החלל האבל בהליכה חוץ רכבית בזמן משימת STS-61

בשנת 1993 טס הופמן בפעם הרביעית במשימה STS-61 על מעבורת החלל אנדוור (ריצ'רד קובי היה מפקד צוות). מטרת הטיסה הייתה לתקן את טלסקופ החלל האבל. במהלך טיסה זו הופמן ביצע פעילות חוץ רכבית שלוש פעמים. הפעילות נמשכה מעל 22 שעות.
במשימה זו שהה בחלל 10 ימים, 19 שעות ו-58 דקות. במשימה זו , לקח עמו  חנוכיית נסיעות בעיצובו של האמן הישראלי יצחק לובטון. חנוכייה זו הפכה לתשמיש הקדושה היהודי הראשון בהיסטוריה ששוגר לחלל, וצילומיו של הופמן חוגג את חג החנוכה במעבורת  הפכו לתיעוד אייקוני המשלב מורשת יהודית ומדע.

הופמן שב לחלל בפעם החמישית והאחרונה בשנת 1996 במשימה STS-75 (אנדרו אלן היה מפקד צוות). במהלך טיסה זו בוצעה פעולת תחזוקה בלוויין TSS.
במשימה זו שהה בחלל 15 ימים, 17 שעות ו-40 דקות. במהלך הטיסה לקח איתו ספר תורה קטן והקריא ממנו את הפרקים הראשונים של ספר בראשית. הסרט הדוקומנטרי "space Torah" שיצא לאקרנים בשנת 2023, מתמקד סביב האירוע הזה וחייו של הופמן.

הופמן היה הראשון שהגיע ל-1000 שעות עבודה במעבורת החלל. במהלך טיסותיו לקח איתו סביבון חנוכה, מזוזה וחנוכייה. סה"כ שהה בחלל 1,121 שעות.

בשנת 1997 עזב את יחידת האטסטרונאוטים ומונה לנציג נאס"א בפריז. בתפקידו תיאם את פעולות ארצות הברית בחלל מול סוכנות החלל האירופאית. הוא כיהן בתפקיד עד לשנת 2001.

לאחר נאס"א
בשנת 2001 הופמן חזר למכון הטכנולוגי של מסצ'וסטס. בשנת 2002 מונה לפרופסור בפקולטה למדעי אווירונאוטיקה וחלל. החל מ-2015 הוא מנהל מעבדת Humans Systems Laboratory.

הופמן מרצה אורח באוניברסיטת החלל הבינלאומית.

קישורים חיצוניים


 ביוגרפיה
 ראיון עם ג'פרי הופמן
 אתר הסרט SPACE TORAH 

הערות שוליים

קטגוריה:הלכי חלל יהודים
קטגוריה:הלכי חלל אמריקאים
קטגוריה:אסטרונאוטים אמריקאים
קטגוריה:אסטרופיזיקאים אמריקאים
קטגוריה:בוגרי מכללת אמהרסט
קטגוריה:בעלי תואר דוקטור מאוניברסיטת הרווארד
קטגוריה:בוגרי אוניברסיטת רייס
קטגוריה:סגל המכון הטכנולוגי של מסצ'וסטס
קטגוריה:עובדי נאס"א
קטגוריה:אסטרופיזיקאים יהודים
קטגוריה:אסטרונאוטים יהודים
קטגוריה:אמריקאים שנולדו ב-1944